PATVIRTINTA

Biudžetinės įstaigos

Valakampių socialinių paslaugų namų

Direktorės Viktorijos Grežėnienės

2019 m. lapkričio 26 d. įsakymu Nr. V- 100 / 2

**BIUDŽETINĖS ĮSTAIGOS VALAKAMPIŲ SOCIALINIŲ PASLAUGŲ NAMŲ**

**SAVARANKIŠKO GYVENIMO NAMŲ „SAVI NAMAI“ PASLAUGŲ GAVĖJŲ ARTIMŲJŲ APKLAUSOS REZULTATAI**

Apklausoje taip pat dalyvavo 17 apgyvendinimo paslaugas savarankiško gyvenimo namuose gaunančių asmenų artimųjų (tėvai, vaikai, broliai/seserys, buvę globėjai, tetos, pusseserės, artimi draugai ir kt.). Anketą pildė 14 moterų ir 3 vyrai, kurių amžius nuo 18 iki 80 metų.

Į klausimą, iš kur buvo sužinota apie socialines paslaugas, buvo atsakyta, kad daugiausia iš socialinių darbuotojų (70,6 %), iš pažįstamų (41,2 %), iš medikų (17,6 %) ir/ar artimųjų (11,8 %). Dažniausiai artimieji apie socialines paslaugas sužino iš socialinių darbuotojų, kurie, apklausoje dalyvavusių artimųjų teigimu (100 %), informaciją pateikia išsamiai ir suprantamai.

Vertinant savarankiško gyvenimo namų darbuotojų darbą, visi apklaustieji (100 %) linkę vertinti teigiamai. Visi asmenys atsakė, kad, atsiradus nenumatytoms aplinkybėms ir iškilus problemoms, darbuotojai imasi operatyviai spręsti kilusią problemą, tačiau taip pat pabrėžė, kad ne visada problemos yra išsprendžiamos dėl situacijos sudėtingumo, tačiau pastangos, kurios sutelkiamos, yra maksimalios. Taip pat artimieji teigė, kad darbuotojai visuomet atsižvelgia į jų teikiamus pasiūlymus, bendrauja mandagiai ir maloniai, suteikia tikslią ir teisingą informaciją apie paslaugų teikimą ir vykstančius pokyčius. Paslaugų gavėjų artimieji darbuotojų darbą vertino teigiamai (100 %).

Klausiant apie tai, kaip dažnai artimieji palaiko ryšius su paslaugas teikiančiais darbuotojais, daugiausia respondentų teigė, kad bendrauja esant reikalui (47,1 %), mažesnė dalis bendrauja kartą per mėnesį (23,5 %) ar kartą per savaitę (5,9 %), dalis (17,6 %) nurodė, kad ryšį palaiko per savo artimą asmenį nuolat. 5,9 % nurodė, kad nebendrauja su paslaugas teikiančiais darbuotojais, o informaciją sužino iš artimojo.

Klausiant apie paslaugų kokybės pokyčius paslaugų teikimo metu, apklaustieji teigė, kad paslaugų kokybė labai pagerėjo (64,7 %), pagerėjo (11,8 %), liko tokia pati (23,5%) Apklaustųjų teigimu, taip yra todėl, kad darbuotojai pastebi vykstančius pokyčius ir į juos reaguoja, sukurtas ryšys tarp darbuotojų ir artimųjų, kurie gauna socialines paslaugas. Tas ryšys yra grįstas rūpesčiu, dėmesingumu, nuoširdumu, atsidavimu. Minimas ir darbuotojų iniciatyvumas. Taip pat, kaip pagerėjimo faktorius yra minimas platus spektras teikiamų paslaugų, užimtumo paslaugos, edukaciniai renginiai, į kuriuos yra įtraukiami paslaugų gavėjai, yra visi reikami patogumai ir užtikrinama visapusiška priežiūra. Pabrėžiama, kad artimieji yra patenkinti darbuotojais, kurie dirba su jų artimaisiais.

Klausiant apie artimojo (paslaugų gavėjo) gyvenimo kokybę, visi respondentai (100 %) nurodė, kad jų artimojo gyvenimo kokybė pagerėjo: išlaiko turimą darbo vietą, tapo finansiškai stabilesni, tobulina savo kvalifikaciją, kad galėtų gauti norimą darbo vietą, imta lengviau tvarkytis su turimais piniginiais ištekliais. Artimieji tapo ramesni ir turi daugiau pasitikėjimo savimi, tapo savarankiškesni ir gyvena kokybiškesnį gyvenimą, daugiau lankosi viešose vietose, įsitraukia į įvairesnę veiklą, susirado draugų, pagerėjo savitvarkos ir savipriežiūros įgūdžiai, jaučiasi saugesni. Artimieji įžvelgia ir teigiamų pokyčių sveikatos srityje – sveikatos būklė tapo stabilesnė, rečiau gydosi ligoninėje, jaučiasi saugiau.

Klausiant, kaip pasikeitė pačių artimųjų gyvenimo kokybė nuo to laiko, kai jų artimas asmuo pradėjo gyventi savarankiško gyvenimo namuose, absoliuti dauguma (100 %) nurodė, kad pagerėjo. Asmenys patiria mažiau streso ir rūpesčių dėl savo artimo asmens, nebereikia rūpintis, kad kažkas blogo gali nutikti, nes visuomet yra darbuotojai, kurie pasirūpins ir padės, taip pat reikia skirti mažiau finansinės paramos, jaučiasi ramiau. Artimieji pabrėžia, kad jų ir artimųjų santykiai tapo geresni. Visi (100 %) apklaustieji teigė, kad yra patenkinti jų artimiesiems teikiamomis paslaugomis.